แจกเงินลงชาวบ้านทุ่มหมื่นล้านปลูกป่า
จัดสรรงบหมื่นล้านบาทจ้างชาวบ้านเพาะกล้าปลูกป่าต้นน้ำ 4 ล้านไร่
11 ม.ค. 2556

จัดสรรงบหมื่นล้านบาทจ้างชาวบ้านเพาะกล้าปลูกป่าต้นน้ำ 4 ล้านไร่
นายนิวัฒน์ธำรง บุญทรงไพศาล รมต.ประจำสำนักนายกรัฐมนตรี และกรรมการบริหารจัดการน้ำและอุทกภัย (กบอ.) เปิดเผยว่า ในปี 2556 รัฐบาลตั้งเป้าปลูกป่าในพื้นที่ต้นน้ำทั่วประเทศ 180 ล้านกล้า จากเมื่อปี 2555 ที่ได้ปลูกป่าไปแล้ว 20 ล้านกล้า และปี 2557-2559 จะปลูกป่าอีก 600 ล้านกล้า โดยใช้แหล่งเงินจาก พ.ร.ก.กู้เงินเพื่อวางระบบบริหารจัดการน้ำและสร้างอนาคตประเทศ พ.ศ. 2555 วงเงิน 3.5 แสนล้านบาท
นายนิวัฒน์ธำรง กล่าวว่า โครงการปลูกป่า 780 ล้านกล้า และการปลูกหญ้าแฝก รัฐบาลจะจ้างชาวบ้านในพื้นที่เป็นคนปลูกและบำรุงรักษาต้นไม้เป็นเวลา 5 ปี เช่น ใส่ปุ๋ย พรวนดิน กำจัดวัชพืช ค่าตอบแทนไร่ละ 1,000 บาท ส่วนการเพาะกล้าไม้อีก 600 ล้านกล้าตั้งแต่ปี 2557 รัฐบาลจะว่าจ้างชาวบ้านเป็นผู้เพาะกล้าเช่นกัน โดยราคาอยู่ที่ประมาณ 2 บาทต่อกล้า 
ก่อนหน้านี้ กบอ.มีมติอนุมัติกรอบเงินจาก พ.ร.ก.กู้เงิน 1 หมื่นล้านบาท เพื่อใช้ในโครงการปลูกป่า ทั้งไม้เนื้ออ่อนและไม้เนื้อแข็งจำนวน 800 ล้านกล้า หรือคิดเป็นพื้นที่ 4 ล้านไร่ ปลูกหญ้าแฝก 150 ล้านกล้า ทำฝายชะลอน้ำ 2,810 ฝาย
นายนิวัฒน์ธำรง กล่าวว่า กบอ. ได้มอบหมายให้ผู้ว่าราชการจังหวัดในพื้นที่ปลูกป่าต้นน้ำทั่วประเทศคัดเลือกพื้นที่ที่จะปลูกป่าต้นน้ำ และเริ่มปลูกในช่วงหน้าฝน ขณะที่การตรวจสอบกล้าไม้ 20 ล้านกล้าที่ได้ปลูกไปเมื่อวันที่ 8 ส.ค. 2555 พบว่าไม้ที่ปลูกไว้ยังอยู่ครบ ส่วนที่ตายไปก็มีการปลูกซ่อมแซม